Πανεύκολη γαλοπούλα από τη Ζάκυνθο, με λεμονάτες πατατούλες
Μια συνταγή με ζακυνθινές ρίζες για γαλοπούλα μοσχομυριστή, ιδανική επιλογή για όσους δεν θέλουν να περάσουν όλη τη μέρα στην κουζίνα.
1 γαλοπούλα βάρους περίπου 4-5 κιλών, αλάτι αφράλα *, εναλλακτικά χρησιμοποιούμε έναν άλλο, καλής ποιότητας ανθό αλατιού, 170 γρ. βούτυρο αγελάδας, καλά μαλακωμένο σε θερμοκρασία δωματίου, 1 λεμόνι, κομμένο στη μέση, 20 κλωνάρια φρέσκο θυμάρι, 10 μικρά κλωνάρια φρέσκο δεντρολίβανο, 30 ml ελαιόλαδο, 1 κιλό πατατούλες baby, 200 ml ελαιόλαδο, 5-6 σκελίδες σκόρδου, λιωμένες, 6 κλωνάρια φρέσκο θυμάρι, ψιλοκομμένα, 2 κλωνάρια φρέσκο δεντρολίβανο, ψιλοκομμένα, 50 γρ. μουστάρδα, 75 ml χυμός λεμονιού, 50 γρ. μέλι ανθέων, ξύσμα από 1 λεμόνι, αφράλα (ή άλλος ανθός αλατιού)
Για την πανεύκολη γαλοπούλα από τη Ζάκυνθο, με λεμονάτες πατατούλες, πρώτα αλατίζουμε τη γαλοπούλα μέσα έξω και την αλείφουμε παντού με το μαλακωμένο βούτυρο, κάνοντας μια απαλή εντριβή με τις παλάμες μας. Ανασηκώνουμε λίγο το δέρμα της σε μία άκρη και με την παλάμη μας βάζουμε λίγο βούτυρο ανάμεσα στο δέρμα και στη σάρκα.Βάζουμε στην κοιλιά το κομμένο λεμόνι, στριμώχνοντας μαζί και τα κλωνάρια των μυρωδικών.Προθερμαίνουμε τον φούρνο στους 170°C.Πλένουμε καλά, βουρτσίζουμε και σκουπίζουμε τις πατάτες.Σε ένα μεγάλο μπολ ανακατεύουμε με το σύρμα όλα τα υπόλοιπα υλικά, ώστε να γίνουν σαν ένα πυκνό ντρέσινγκ.Προσθέτουμε τις πατάτες και ανακατεύουμε καλά.Αδειάζουμε τις πατάτες με όλα τα υλικά τους σε ένα σχετικά μεγάλο και βαθύ ταψί που έχουμε στρώσει με λαδόχαρτο και τις απλώνουμε ομοιόμορφα.Πάνω στο ταψί στερεώνουμε τη σχάρα του φούρνου και επάνω της ακουμπάμε τη γαλοπούλα, ακριβώς πάνω από τις πατάτες (όσο ψήνεται, τα νόστιμα υγρά της θα πέφτουν στο ταψί με τις πατάτες και θα τις νοστιμίζουν ακόμη περισσότερο).Ψήνουμε για περίπου 2 ώρες και 30 λεπτά. Ο χρόνος μπορεί να κυμανθεί ελαφρώς, αλλά το σημαντικό είναι να θερμομετρήσουμε τη γαλοπούλα περίπου στις 2 ώρες ψησίματος, τρυπώντας με το θερμόμετρο στο πιο χοντρό σημείο στο στήθος ή στο μπούτι, χωρίς να ακουμπήσουμε το οστό. Η θερμοκρασία θα πρέπει να φτάσει γύρω στους 70°C.Μόλις πετύχουμε αυτή τη θερμοκρασία, ξεφουρνίζουμε το ταψί, αλείφουμε τη γαλοπούλα με το ελαιόλαδο και ανακατεύουμε όσο μπορούμε τις πατάτες, περνώντας μια ξύλινη κουτάλα μέσα από τη σχάρα που τις καλύπτει.Δυναμώνουμε τη θερμοκρασία στους 200°C και, μόλις κάψει καλά ο φούρνος, βάζουμε ξανά μέσα το πουλερικό με τις πατάτες. Ψήνουμε για 30 λεπτά, μέχρι όλα να ροδίσουν.Τακτοποιούμε τη γαλοπούλα σε μεγάλη πιατέλα, γύρω της βάζουμε τις πατατούλες, περιχύνουμε με όσο ζουμί υπάρχει στο ταψί και διακοσμούμε με κλωνάρια από φρέσκα μυρωδικά.Συνοδεύουμε με τη «γέμιση» από συκωτάκια κοτόπουλου ή της γαλοπούλας κρασάτα και λαδοτύρι Ζακύνθου.
Γαλοπούλα,Χριστούγεννα